《风水洞》
宋代·司马槱

藤梢蔓荒寒，藓花阴空青。窈窕石窦中，两耳风雨并。

初闻声萧骚，活火急铜瓶。再听逗馀响，万羽起寒汀。

我疑此山空，石脚连沧溟。中有蛟龙蛰，鼻息隐雷霆。

又迓仙翁去，丹灶留岩扃。至今炉鼎中，水火争不停。

山前老比丘，霜眉眼如萤。能传古老语，濯我耳昕醒。

便欲慰尘凡，脱我随爽灵。

作者简介：司马槱字才仲，陕州夏县人，元佑中以苏轼荐，应贤良方正能直言极谏科，入第五等，赐同进士出身。累迁河中府司理参军，终知杭州，卒于任。事迹见张耒《书司马槱事》（《张右史集》卷四七）。《全宋词》录其词二首。